Espoon kaupunginhallitukselle
Espoon kaupungin liikunta- ja nuorisolautakunnalle

**Olarin kansalliset seniorit ry vastustaa Olarin liikunta- ja uimahallin lakkauttamista**

Espoon kaupungin liikunta- ja nuorisolautakunnan esityslistalla 15.4. 2021 oli esitys siirtää Olarin liikunta- ja uimahallin toiminta Matinkylään vuonna 2022 valmistuvan uimahallin yhteyteen. Perusteluina on esitetty mm. keskittämisellä saavutettavia kustannussäästöjä. ja sitä, että uimahalliin meno saattaa olla hieman hankalaa.

Olarin liikunta- ja uimahalli sijaitsee Simo Järvisen aukiolla As Oy Raijalaxin tiloissa. Aikaisemmin se oli osa Olarin Talvipuutarhaa. Kokonaisuus on saanut v. 1975 valtion arkkitehtuuripalkinnon. Kaupunginjohtaja Jukka Mäkelän aloitteesta kaupungin virkamiehet saivat viime vuoden lopulla tehtäväkseen kartoittaa Talvipuutarhan nykyisen tilanteen yhdessä asukkaista kootun ryhmän kanssa. Asia on vielä kesken.

Uimahalli ja kuntoilutilat ovat säilyneet alkuperäisessä käytössään ikäihmisten lihaskuntovoiman ylläpitämisessä sekä kaikkien Olarin asukkaiden yleiskunnon vaalimisessa.

Olarin liikuntakeskus on kaupungin omistuksessa, ja liikuntapalvelut maksaa sisäistä vuokraa tilapalveluille. **Kaupunki maksaa taloyhtiölle tilasta aiheutuvat kustannukset, vaikka liikuntakeskus lakkautettaisiinkin.**

Matinkylän uimahalliin on Olarista matkaa yli 2 kilometriä. Liikunta- ja uimahallin sijainti keskellä Olaria on helposti saavutettavissa. Monet ikäihmiset eivät halua tai kykene matkustamaan bussilla Matinkylän uimahalliin kahden kilometrin päähän. Bussimatka maksaa nykyhinnoin 5 euroa käyntikerta, joten kaksi kertaa viikossa käynti maksaa 10 euroa. **Kaupunki siirtää kustannukset vanhusten maksettaviksi.**

Kuntosali on noin 50 % liikuntakeskuksen käyttötiloista ja välineet ovat olleet hyvässä käytössä. Kuntosali on samassa tasossa kuin Olarin raitti eli kuntoilutiloihin päästään **esteettä** suoraan raitilta. Näin ollen kuntoilutiloihin pääsy ”ei ole hankalaa”. Kuntoilutiloja käyttää suuressa määrin ikäihmisiä, joista kaikki eivät käytä uima-allasta ja saunoja. Sen sijaan uima-allasta käytetään nimenomaan ohjattuun vesijumppaan, jossa pieni määrä osanottajia kerralla mahdollistaa ohjaajan persoonallisemman kontaktin kuntoilijoihin.

**Samaten tiloja käyttävät erityisryhmät ja omatoimisesti harjoittelevat**. Portaat eivät ole olleet este kuin poikkeustapauksissa.

Pieni liikunta- ja uimahalli on hyvin suosittu ja on erityisesti ”68+” -korttilaisten ikäihmisten ahkerassa käytössä. Ohjattua vesijumppaa on useita tunteja viikossa; siitä huolimatta allastiloihin eivät aina kaikki halukkaat mahdu! Liikuntahalli ja vesijumpat ovat pelastaneet monta lonkka- ja polvileikkauspotilasta omatoimisiksi ja itsekseen pärjääviksi.

**Uimahalliin vievät portaat eivät ole olleet este vanhuksille neljäänkymmeneen vuoteen.**

Lisäksi liikuntahallissa on oma tunnelmansa. Siellä on solmittu vuosikymmeniä kestäviä ystävyyssuhteita ja sieltä löytyy ystävän apua tarvittaessa.

Kaupunki ei ole nyt huomioinut kokonaiskuvaa. Kun Matinkylän uimahalli valmistuu v. 2022, niin Espoonlahden uimahalli menee remonttiin. Tapiolan uimahallin aikataulu/kohtalo on edelleen epäselvä. Paine Matinkylän hallia kohtaan tulee olemaan ainakin tämän vuosikymmenen kova. Ikäihmiset jäävät helposti jalkoihin.

Espoossa, 3.5.2021

Olarin kansalliset seniorit ry

Kristina Rantalainen Eeva Nurmi
puheenjohtaja sihteeri

krantalainen@amici.fi eeva.s.nurmi@gmail.com
+358 50 344 3048 +38 40 525 4040
Ylisrinne 10 B 2 Piispanristi 4 A 8
02210 Espoo 02200 Espoo

Jakelu Kaupunginjohtaja Jukka Mäkelä

Kaupunginhallituksen jäsenet

Valtuustoryhmien puheenjohtajat

Sivistystoimen johtaja Harri Rinta-aho

Liikunta- ja nuorisopalvelujen johtaja Martti Merra
 Liikunta- ja nuorisolautakunta